รัฐบาลไทย-ข่าวทำเนียบรัฐบาล-เตือนนายจ้าง/สถานประกอบการอีกครั้ง วันนี้(15 ส.ค.) ยื่น Name list แรงงาน 4 สัญชาติที่มีสถานะไม่ถูกต้องผ่านระบบอิเล็กทรอนิกส์ได้เป็นวันสุดท้าย
วันจันทร์ที่ 15 สิงหาคม 2565
เตือนนายจ้าง/สถานประกอบการอีกครั้ง วันนี้(15 ส.ค.) ยื่น Name list แรงงาน 4 สัญชาติที่มีสถานะไม่ถูกต้องผ่านระบบอิเล็กทรอนิกส์ได้เป็นวันสุดท้าย
เตือนนายจ้าง/สถานประกอบการอีกครั้ง วันนี้(15 ส.ค.) ยื่น Name list แรงงาน 4 สัญชาติที่มีสถานะไม่ถูกต้องผ่านระบบอิเล็กทรอนิกส์ได้เป็นวันสุดท้าย
วันที่ 15 สิงหาคม 2565 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า ตามที่รัฐบาลได้ผ่อนผันการทํางานของคนต่างด้าวเพื่อให้มีแรงงานพื้นฐานที่เพียงพอสําหรับสนับสนุนการฟื้นตัวทางเศรษฐกิจหลังสถานการณ์โควิด19 โดยคณะรัฐมนตรี(ครม.) เมื่อวันที่ 5 ก.ค. 2565 ได้เห็นชอบให้กระทรวงแรงงานเปิดให้นายจ้างและสถานประกอบการดําเนินการยื่นบัญชีรายชื่อแจ้งความต้องการจ้างแรงงาน 4 สัญชาติ กัมพูชา ลาว เมียนมา และเวียดนาม ที่มีสถานะไม่ถูกต้อง ซึ่งกระทรวงแรงงานได้แบ่งการดําเนินการเป็น 3 ช่วงนั้น การดําเนินการในช่วงที่ 1 จะเปิดให้ดําเนินการถึงวันนี้(15 ส.ค.) เป็นวันสุดท้าย
ทั้งนี้ การดําเนินการช่วงที่ 1 เป็นการเปิดให้นายจ้าง/ผู้ประกอบการลงทะเบียนเพื่อบันทึกข้อมูลขอรับชื่อผู้ใช้พร้อมรหัสผ่านและยื่นบัญชีรายชื่อความต้องการจ้างแรงงานต่างด้าว (Name list) โดยกระทรวงแรงงานเปิดให้ดําเนินการระหว่างวันที่ 1-15 ส.ค. 2565 ซึ่งตามขั้นตอนนี้ นายจ้าง/สถานประกอบการต้องลงทะเบียนเพื่อบันทึกข้อมูลและขอรับชื่อผู้ใช้งานพร้อมรหัสผ่าน ที่เว็บไซต์ e-workpermit.doe.go.th จากนั้นยื่น Name list ต่อกรมการจัดหางาน พร้อมด้วยรูปถ่ายปัจจุบันของคนต่างด้าวซึ่งเห็นภาพใบหน้าชัดเจน แนบหลักฐานผู้รับมอบอํานาจจากนายจ้าง ผ่านระบบอิเล็กทรอนิกส์ ที่เว็บไซต์ alienfivejuly.doe.go.th
น.ส.ไตรศุลี กล่าวว่า สําหรับการดําเนินการช่วงที่ 2 จะดําเนินการระหว่างวันที่ 16 ส.ค.- 15 ต.ค. 2565 ซึ่งนายจ้าง/ผู้ประกอบการต้องชําระค่าธรรมเนียมผ่านธนาคารกรุงไทย โดยมีค่ายื่นคําขอฉบับละ 100 บาท และค่าธรรมเนียมใบอนุญาตทํางานฉบับละ 900 บาท หลังจากนั้นยื่นคําขออนุญาตทํางานแทนคนต่างด้าว ตามแบบ บต.50 พร้อมแนบเอกสารประกอบการยื่นคําขออนุญาตทํางานตามแบบ อ.4 โดยนายทะเบียนจะออกใบรับคําขออนุญาตทํางาน เพื่อให้คนต่างด้าวใช้ใบรับคําขออนุญาตทํางานและใบเสร็จรับเงินที่ได้จากธนาคารกรุงไทย เป็นหลักฐานคู่กัน แสดงว่าได้รับการผ่อนผันให้ทํางานได้ จนกว่าจะได้รับใบอนุญาตทํางานตามกฎหมายว่าด้วยการบริหารจัดการการทํางานของคนต่างด้าว
ช่วงที่ 3 ระหว่างวันที่ 16 ส.ค. 2565 -13 ก.พ. 2566 คนต่างด้าวใช้ใบรับคําขออนุญาตทํางานแทนคนต่างด้าวพร้อมกับใบเสร็จรับเงินค่าธรรมเนียม แสดงต่อเจ้าหน้าที่ เพื่อขึ้นทะเบียนเป็นผู้ประกันตนกับสํานักงานประกันสังคม ในระหว่างที่ยังไม่เกิดสิทธิประกันสังคมต้องซื้อประกันสุขภาพกับกระทรวงสาธารณสุข หรือซื้อประกันสุขภาพกับบริษัทประกันภัยเอกชน และในช่วงเวลานี้ต้องนําคนต่างด้าวไปดําเนินการจัดเก็บข้อมูลอัตลักษณ์บุคคล ตรวจสุขภาพ 6 โรค ยื่นเอกสาร/พิจารณาอนุมัติในระบบ จัดทําหรือปรับปรุงทะเบียนประวัติ
“การดําเนินการโดยกระทรวงแรงงานทั้ง 3 ช่วงเป็นการผ่อนผันเพื่อให้ทํางานชั่วคราว แต่หากทั้งนายจ้างและลูกจ้างที่ได้รับอนุญาตแล้วประสงค์จะทํางานต่อไปจะต้องต้องยื่นคําขอต่ออายุใบอนุญาตทํางานก่อนที่ใบอนุญาตทํางานครั้งนี้จะสิ้นอายุ และยื่นขอตรวจลงตรา VISA ภายใน 13 ก.พ. 2566 เพื่อนายทะเบียนจะอนุญาตให้ทํางานคราวละ 1 ปี รวม 2 ครั้ง” น.ส.ไตรศุลี กล่าว
ทั้งนี้ นายจ้าง/สถานประกอบการ และแรงงานต่างด้าว ที่ต้องการสอบถามข้อมูลเพิ่มเติมสามารถติดต่อได้ที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 – 10 หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694